ຜົນສຳເລັດຂອງກອງປະຊຸມ ຄະນະກຳມາທິການຮ່ວມ ວ່າດ້ວຍການຮ່ວມມືສອງຝ່າຍ ລາວ-ກຳປູເຈຍ ຄັ້ງທີ 12
ກອງປະຊຸມຄະນະກຳມາທິການຮ່ວມວ່າດ້ວຍການຮ່ວມມືສອງຝ່າຍ ລາວ-ກຳປູເຈຍ ຄັ້ງທີ 12 ໄດ້ດຳເນີນມາແຕ່ວັນທີ 23-24 ມັງກອນ 2014 ທີ່ ຊຽມຣຽບ, ຣາຊະອານາຈັກ ກຳປູເຈຍ ແລະ ໄດ້ປິດ ລົງດ້ວຍຜົນສຳເລັດອັນຈົບງາມ.
ຄະນະຜູ້ແທນຝ່າຍລາວທີ່ເຂົ້າຮ່ວມກອງປະຊຸມຄັ້ງນີ້ ນຳໂດຍ ພະນະທ່ານ ທອງລຸນ ສີສຸລິດ, ຮອງນາຍົກລັດຖະມົນຕີ, ລັດຖະມົນຕີວ່າການກະຊວງການຕ່າງປະເທດ ແຫ່ງ ສປປ ລາວ, ທັງເປັນປະທານ ຮ່ວມຝ່າຍລາວ ແລະ ຄະນະຜູ້ແທນຝ່າຍກຳປູເຈຍ ແມ່ນນຳໂດຍ ພະນະທ່ານ ຮໍ ນໍາຮົງ, ຮອງນາຍົກລັດຖະມົນຕີ, ລັດຖະມົນຕີວ່າການກະຊວງການຕ່າງປະເທດ ແລະ ຮ່ວມມືສາກົນ ແຫ່ງ ຣາຊະອານາຈັກກຳປູເຈຍ, ທັງເປັນປະທານຮ່ວມຝ່າຍກຳປູເຈຍ.
ກອງປະຊຸມຄັ້ງນີ້ ສອງຝ່າຍໄດ້ທົບທວນຄືນເຖິງໝາກຜົນ ຂອງການຈັດຕັ້ງຜັນຂະຫຍາຍ ເນື້ອໃນ ຈິດໃຈ ຂອງບົດບັນທຶກກອງປະຊຸມ ຄັ້ງທີ 11 ແລະ ປຶກສາຫາລືຮ່ວມກັນ ໃນການກຳນົດ ແຜນການຮ່ວມມື ໃນຕໍ່ໜ້າ ໂດຍໄດ້ຕີລາຄາສູງເຖິງການພົວພັນ ແລະ ການຮ່ວມມື ລະຫວ່າງ ສອງປະເທດ ທາງດ້ານຄວາມຫມັ້ນຄົງ, ເສດຖະກິດ ແລະ ວັດທະນະທຳ-ສັງຄົມ ຄື:
ການຮ່ວມມືດ້ານຄວາມໝັ້ນຄົງ ເຫັນວ່າ ໜ່ວຍງານທີ່ກ່ຽວຂ້ອງທັງສອງຝ່າຍ ໄດ້ມີການຮ່ວມມືກັນ ຢ່າງໃກ້ສິດ ແລະ ເປັນປົກກະຕິ ນັບແຕ່ລະດັບຂັ້ນສູນກາງ ຕະຫຼອດເຖິງຂັ້ນທ້ອງຖິ່ນ ອັນເຮັດໃຫ້ມີ ຄວາມສະຫງົບໂດຍພື້ນຖານ ແລະ ສາມາດແກ້ໄຂບັນຫາປົກກົດການຍໍ້ທໍ້ຕ່າງໆຮ່ວມກັນໄດ້ທັນການ ແລະ ພ້ອມກັນກຳນົດແຜນການຮ່ວມມືສະເພາະດ້ານ ໂດຍສະເພາະການສຳຫລວດ ແລະ ປັກຫລັກໝາຍຊາຍແດນຮ່ວມ ທັງສອງຝ່າຍຈະໄດ້ພ້ອມກັນປຶກສາຫາລື ແລະ ແກ້ໄຂຈຸດຄົງຄ້າງ ບົນພື້ນຖານຫລັກການ ທີ່ສອງຝ່າຍ ໄດ້ຕົກລົງເປັນເອກະພາບຮ່ວມກັນ, ການສະກັດກັ້ນ ແລະ ຄວບຄຸມການຄ້າຂາຍສິ່ງທີ່ຜິດກົດໝາຍ ຢູ່ຕາມບໍລິເວນຊາຍແດນ ຕະລອດເຖິງການຮ່ວມມື ດ້ານຍຸຕິທຳ. ນອກຈາກນີ້, ກອງປະຊຸມຍັງ ໄດ້ປຶກສາຫາລືຮ່ວມກັນ ກ່ຽວກັບ ການເປີດສະຖານກົງສູນໃຫຍ່ລະຫວ່າງກັນຢູ່ ແຂວງຊຽມຣຽບ ແລະ ແຂວງຈຳປາສັກ ຫລື ແຂວງອື່ນໆ ແລະ ຈະສຶບຕໍ່ປະສານງານໃນການເປີດອາຄານ ແລະ ດ່ານສາກົນ ໜອງນົກຂຽນ (ລາວ)-ຕຣາປຽງກຣຽນ (ກໍາປູເຈຍ) ທີ່ເຫັນວ່າມີຄວາມເໝາະສົມ ເພື່ອອຳນວຍຄວາມສະດວກ ໃຫ້ແກ່ປະຊາຊົນສອງປະເທດ ກໍຄືແນ່ໃນການສົ່ງເສີມການທ່ອງທ່ຽວ, ການຄ້າ ແລະ ການລົງທຶນ ລະຫວ່າງກັນໃນຕໍ່ໜ້າ.
ການຮ່ວມມືດ້ານເສດຖະກິດ ທັງສອງຝ່າຍເຫັນໄດ້ຄວາມສຳຄັນ ແລະ ມີຄວາມຈຳເປັນຈະຕ້ອງ ເພິ່ງພາອາໄສເຊິ່ງກັນ ແລະ ກັນ ເພື່ອເຮັດໃຫ້ບັນລຸເປົ້າໝາຍການເປັນປະຊາຄົມເສດຖະກິດ ອາຊຽນໃນປີ 2015 ໂດຍໄດ້ເນັ້ນໃສ່ໃນການເຊື່ອມໂຍງທາງດ້ານການຄົມມະນາຄົມ-ຂົນສົ່ງ, ການສື່ສານ, ການອຳນວຍຄວາມສະດວກທາງດ້ານການຄ້າ, ທ່ອງທ່ຽວ, ທະນາຄານ, ການສະໜອງ ພະລັງງານ ແລະ ການລົງທຶນ ໃນຂະແໜງທີ່ສອງຝ່າຍມີທ່າແຮງ.
ສຳລັບການການຮ່ວມມືດ້ານວັດທະນະທຳ-ສັງຄົມ ຖືວ່າເປັນສ່ວນສຳຄັນໃນການສົ່ງເສີມການຮ່ວມມື ລະຫວ່າງສອງປະເທດ ທີ່ມີການຮິດຄອງປະເພນີ ກ່ຽວພັນກັນມາແຕ່ບູຮານນະການ ໂດຍສະ ເພາະແມ່ນ ໄດ້ກຳນົດແຜນການຮ່ວມມື ດ້ານວັດທະນະທຳດ້ວຍກັນ ນັບແຕ່ປີ 2014-2017 ລວມທັງສົ່ງເສີມວຽກງານການທ່ອງທ່ຽວ, ສຶກສາທັງສອງຝ່າຍ ມີການແລກປ່ຽນທຶນສຶກສາ ລະຫວ່າງ ກັນ ໃນແຕ່ລະປີ ເພື່ອແນ່ໃສ່ການແລກປ່ຽນທາງດ້ານວິຊາການ, ດ້ານສາທາລະນະສຸກ ໄດ້ກຳນົດ ກອບການຮ່ວມມື ເພື່ອແນ່ໃສ່ ການແກ້ໄຂບັນຫາພະຍາດທີ່ລະບາດ ຢູ່ຕາມບໍລິເວນຊາຍແດນ ແລະ ການອຳນວຍຄວາມສະດວກ ໃນການຮັກສາສຸຂະພາບ ໃຫ້ແກ່ປະຊາຊົນຢູ່ບໍລິເວນຕາມຊາຍແດນ. ນອກຈາກນີ້, ທັງສອງປະເທດ ຍັງໄດ້ປຶກສາຫາລື ເພື່ອຜັນຂະຫາຍບັນດາຂໍ້ຕົກລົງ ໃນຂອບການຮ່ວມມືສາມລ່ຽມພັດທະນາ ລະຫວ່າງ ລາວ-ກຳປູ ເຈຍ-ຫວຽດນາມ ແລະ ສາມລ່ຽມມໍລະກົດ ລາວ-ກຳປູເຈຍ-ໄທ ໃຫ້ປະກົດຜົນເປັນຮູບປະທຳເທື່ອລະກ້າວ.
ກອງປະຊຸມໄດ້ດຳເນີນໄປດ້ວຍບັນຍາກາດແຫ່ງໄມຕີຈິດ ມິດຕະພາບ, ສະໜິດສະໜົມ ແລະ ມີຄວາມເຂົ້າອົກເຂົ້າໃຈກັນດີ ຊຶ່ງສະແດງໃຫ້ເຫັນເຖິງມູນເຊື້ອຮັກແພງສາມັກຄີ ແລະ ຄວາມເປັນພີ່ນ້ອງ ບ້ານໃກ້ເຮືອນຄຽງທີ່ດີຕໍ່ກັນ ລະຫວ່າງ ປະຊາຊົນສອງຊາດ ລາວ ແລະ ກຳປູເຈຍ, ເວົ້າລວມແລ້ວກອງປະຊຸມຄັ້ງນີ້ ແມ່ນໄດ້ຮັບຜົນສຳເລັດຕາມຄາດໝາຍ ແລະ ຄະນະຜູ້ແທນລາວໄດ້ເດີນທາງກັບຄືນປະເທດ ໃນຕອນບ່າຍຂອງວັນທີ 24 ມັງກອນ 2014 ດ້ວຍຄວາມສະຫວັດດີພາບ.